*Artikulu hau Quebeceko eskualdeari buruzkoa da; beste esanahietarako, ikus «Odawa (argipena)».*

**L'Outaouais** Quebeceko eskualde administratiboa da. 07 kodea erabiltzen da eskualde hau identifikatzeko. Hiri nagusia Gatineau da.

Izena eman dion ibaiak (ingelesez *Ottawa River*) Quebec eta Ontario banatzen dituelarik, bigarren honetan dagoen Ottawa ("Outaouais" toponimoak duen etimologia bera duena) hiriburu federala parez pare egoteak eragin handia du: "Ottawa-Gatineau" edo "(Kanadako) hiriburu nazionalaren eskualdea" ibaiaren bi aldeetako udalerri batzuek osatzen dute.

Geografia
---------

Hull (Gatineau) Ottawatik ikusita.
Outaouais ibaia San Laurendiren adar nagusietakoa da. Bere izena eskaintzeaz gain, eskualdearen eta probintziaren hegoaldeko muga markatzen du, mendebalde-ekialde norabidean. Beste ardatza, iparralde-gegoalde norabidean, Outaouaisen ibaiadarra den Gatineau ibaia da; nahiko zentrikoa eskualdearen barruan iparraldeko baso eta mendialde sakonetatik Ottawako ateraino heltzen da. Azken gune honetan Outaouais ibaiarekin bat egin eta bere izena daraman hirira -eskualdeburua- heltzen da.

Ottawa-Gatineau metropolitik eta Gatineau ibaiaren ardatzetik kanpo, Outaouaisen ertzetan nortasun handiko bi eremu nabarmentzen dira: ekialderantz La Petite-Nation (Papineau MRCa) eta mendebalderantz Pontiac.

### Mugakideak

* Hegoaldean Ontario.
* Ekialdean Laurentides.
* Ipar-ekialdean doi bat Mauricierekin bat egiten du.
* Iparralde eta mendebaldean Abitibi-Témiscamingue.

Historia
--------

Algonkin jatorriko herriaren lurrak, europarren historia Samuel de Champlainen 1613ko bisitaldiarekin hasi zen.

Hala ere, oro har bere kolonizazioa beranduago hasi zen; 1800an Massachusettsen jaiotako Philemon Wright leialista -hau da, AEBetako independentziaren kontrakoa- eskualdera heldu zen. Egun Gatineau hiria dena sortu zuen. 1857an Ottawa Kanadako hiriburu izendatzeak inguruko herrientzat eragin handia ekarri zuen: harrezkero **Outaouaisen** bilakaera alde batetik hiri honi begira eta bestetik Quebecen barruan demografikoki, ekonomikoki...okupatzen duen leku garrantzitsuaren arabera suertatu da.

Demografia
----------

* Biztanleria: 355.835 (2008)
* Azalera: 30.504 km²
* Dentsitatea: 11,5 bizt./km²
* Jaiotza-tasa: ‰ 11,4 (2006)
* Heriotza-tasa: ‰ 6,3 (2006)

### Hizkuntzak

**Outaouaisen** % 79,2 frantses hiztuna da; Papineaun % 93,5 dira eta Gatineaun bertan, Ottawa hain hurbil egon arren % 81,1. Plaisancen % 98ra ere heltzen da.

Aldiz, bada -Quebecen ia kasu bakarra da- MRCrik gehiengo (% 57,2) ingeles hiztuna duena: Pontiac; han % 41,4k besterik ez du frantsesa ama hizkuntzatzat eta Shawvillen %86,6 dira ingeles hiztun; eremu horretan kolonizazio leialista, irlandar, eskoziar eta abarren garrantzia argitzen duena. Pontiaceko egoera politiko eta linguistikoa ez da arazorik gabea.

### Jatorriko herriak

Eskualdeak berak jatorri autoktonoa (endonimoa dena gainera) duen izena darama. Egun ehuneko txikia osatzen badute ere, oraindik lurralde aldetik anishinabeg (algonkin) herriak bere inportantzia gordetzen du; eskualdeko iparraldean badituzte bi "indiar erreserba", Kitigan Zibi eta Kitiganik (Lac-Rapide) eta Abitibi-Témiscaminguen bizi diren beren herrikideekin batera lurralde zabalean presentzia sendoa dute eta beren hizkuntzari eusten diote.

Banaketa administratiboa
------------------------

Eskualdeko 4 MRCetako (Pontiac horiz) eta Gatineau hiriko mugak.
### MRCak eta baliokidea

Eskualdeak 4 "Eskualdeko konderriko udalerri" (MRC) ditu eta bere baliokidea den beste bat, Gatineau hiria; oro har 67 udalerri daude **Outaouaisen**. MRCak, baliokidea eta beren hiriburuak:

* La Vallée-de-la-Gatineau: Gracefield.
* Les Collines-de-l'Outaouais: Chelsea.
* Papineau: Papineauville.
* Pontiac: Campbell's Bay.
* Gatineau hiria 2002ko fusioekin sortu zen; Hull, Gatineau, Aylmer, Masson-Angers eta Buckingham batu ziren.

MRCetatik kanpo Kitiganik eta Kitigan Zibi udalerri autoktonoak daude.

Erreferentziak
--------------

1. ↑  Iturria: Quebeceko estatistika institutua.
2. ↑  Ama hizkuntza[*Betiko hautsitako esteka*] Quebeceko estatistika institutuan.
3. ↑  *Comité d'action francophone-Pontiac*. Pontiacen baztertuta sentitzen diren frantsesaren aldeko talde militantea.
4. ↑  *West Quebecers*, eskualdeko ingeles hiztunen elkartea, Quebeceko burujabetasunaren kontrakoa.

Ikus, gainera
-------------

* Ottawa

Kanpo estekak
-------------

* **(Frantsesez)** *Conférence régionale des élu(e)s* eskualdeko hautetsien konferentzia.
* **(Frantsesez)** Outaouaiseko ataria.
* **(Frantsesez)** Outaouais Quebeceko estatistika institutuan.
* **(Frantsesez)** Informazio turistikoa.

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q222948
* Commonscat Multimedia: Outaouais

---

* **Identifikadoreak**
* WorldCat
* VIAF: 154932720
* BNF: 11945209j (data)
* LCCN: n95109817
* SUDOC: 027402258
* **Lekuak**
* OSM: 8100164

 |

* Wd Datuak: Q222948
* Commonscat Multimedia: Outaouais

  


| * i
* e
* a
Quebec Quebeceko eskualde administratiboak |
| --- |
| 01 Bas-Saint-Laurent · 02 Saguenay–Lac-Saint-Jean · 03 Capitale-Nationale · 04 Mauricie · 05 Estrie · 06 Montréal · 07 Outaouais · 08 Abitibi-Témiscamingue · 09 Côte-Nord · 10 Nord-du-Québec · 11 Gaspésie–Îles-de-la-Madeleine · 12 Chaudière-Appalaches · 13 Laval · 14 Lanaudière · 15 Laurentides · 16 Montérégie · 17 Centre-du-Québec |